Valtiovarainministeri Petteri Orpo (kok.) esitteli valtiovarainministeriön budjettiesityksen medialle hetki sitten. Lisäsäästöjä ei tehdä ja verotusta kevennetään.

– Emme tässä vaiheessa tee lisäsäästöjä, vaikka velkaantuminen hieman kasvaa, Orpo sanoi.

Budjettiesitys on noin 5,9 miljoonaa euroa alijäämäinen. Valtionvelka nousee ensi vuonna arviolta 111 miljardiin euroon.

Orpon mukaan Suomen taloudessa on vaikea tilanne, mutta ”valoa näkyy”.

–Uskon että ne päätökset, joita hallitus tekee, tuovat aikaan sen talouskasvun ja parannuksen työllisyyskehitykseen joka estää lisäleikkaukset, Orpo sanoi.

Hän myönsi suoraan, että tavoite velkaantumisen taittamisesta menee kauemmaksi, noin vuoteen 2017.

-Selkeästi näkyy, että työtuntien määrä on kasvanut. Nyt pitää buustata orastavaa kasvua, mikä on näkyvissä, hän totesi.

Kaikkien palkansaajien veroaste laskee noin puoli prosenttia. Myös eläkeläiset ja kaikkein pienituloisimmat, jotka eivät maksa veroja on otettu huomioon.

–Huolehdimme myös eläkeläisten ostovoimasta, kohdistamme myöskin heille verokevennyksen, joka takaa heille saman kevennyksen kuin paljansaajille, Orpo sanoi.

–Koska kaikkein pienituloisimmat eivät maksa veroa, kaikkein pienituloisimmille suunnataan noin 30 miljoonan euron maksujen alennus. Se malli, millä tämä tehdään, vielä jatkovalmistellaan, hän lisäsi.

Orpon mukaan kilpailukykysopimus, josta päästiin alkukesästä sopuun pitkän väännön jälkeen, keventää työn verotusta 125 miljoonalla eurolla.

–Sen päälle, koska se painottuu pääasiassa suurempituloisille, hallitus kohdistaa oman veronkevennyksensä, joka on suuruudeltaan noin 290 miljoonaa euroa, pieni- ja keskituloisille, jolloin päästään tähän 0,5 prosenttiyksikköön suunnilleen kaikissa tuloluokissa, Orpo kertoi.

–Minusta tämä on erinomaisen hyvä asia. Lisätään ostovoimaa, lisätään kotimaista kysyntää, poistetaan työllistymisen esteitä, pienennetään verokiilaa. Se on hyvä asia, hän lisäsi.

Tuloveron kevennys kompensoi Orpon mukaan kilpailukykysopimuksessa tulevan lisämaksurasituksen, joka siirtyy työnantajalta palkansaajalle.

–Ei pelkästään kompensoi kaikille, vaan se myöskin alentaa jokaisen veroastetta noin 0,5 prosenttiyksikköä. Tämä on hyvinkin merkittävä uusi asia, Orpo sanoi.

Orpo nimesi budjetin ”tiukkuuden mutta toivon budjetiksi”.

Jo ennen Orpon nousemista valtiovarainministeriksi tehdyn päätökset leikkauksista muun muassa sosiaalietuuksiin, työttömyysturvaan ja opintotukeen viedään eteenpäin.